เอกสารแนบ 3

รายงานคณะกรรมการตรวจสอบ

ตามที่คณะกรรมการกำกับหลักทรัพย์และตลาดหลักทรัพย์
กำหนดให้บริษัทจดทะเบียนทุกบริษัทจัดตั้งคณะกรรมการตรวจสอบ
เพื่อให้บริษัทจดทะเบียนมีกระบวนการกำกับดูแลกิจการที่ดีนั้น คณะกรรมการตรวจสอบบริษัท
กรุงไทยคาร์เร้นท์ แอนด์ ลีส จำกัด (มหาชน) ได้รับการแต่งตั้งจากผู้ถือหุ้นเมื่อวันที่ 11 เมษายน
2549 ซึ่งประกอบด้วยกรรมการอิสระจำนวนรวม 3 ท่าน ปัจจุบันมี นายชัยวัฒน์ อัศวินทรางกูร
เป็นประธานกรรมการตรวจสอบ นางสุภาภรณ์ จิตต์มิตรภาพ และ พล.ต.ท.นพเก้า ธัญญสิริ
เป็นกรรมการตรวจสอบ โดยมีขอบเขต หน้าที่ และความรับผิดชอบดังนี้

1.  สอบทานให้บริษัทมีการรายงานทางการเงินอย่างถูกต้อง และเปิดเผยอย่างเพียงพอ
    โดยการประสานงานกับผู้สอบบัญชีภายนอกและผู้บริหารของบริษัทที่รับผิดชอบจัดทำรายงานทางการเงิน
    ทั้งรายไตรมาสและประจำปี หรือตามที่คณะกรรมการ และ/หรือ คณะกรรมการบริหารร้องขอ

2.  สอบทานให้บริษัทมีระบบการควบคุมภายในและการตรวจสอบภายใน
    ที่มีความเหมาะสมและมีประสิทธิผล
    โดยสอบทานร่วมกับผู้สอบบัญชีภายนอกและผู้ตรวจสอบภายใน

3.  สอบทานการปฏิบัติงานของบริษัทให้เป็นไปตามกฎหมายว่าด้วยหลักทรัพย์ และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัท

4.  พิจารณาคัดเลือกและเสนอแต่งตั้งผู้สอบบัญชีของบริษัท
    รวมถึงพิจารณาเสนอค่าตอบแทนของผู้สอบบัญชีโดยคำนึงถึงความน่าเชื่อถือ
    ความเพียงพอของทรัพยากร และปริมาณงานตรวจสอบของสำนักงานตรวจสอบบัญชีนั้น
    รวมถึงประสบการณ์ของบุคลากรที่ได้รับมอบหมายให้ทำการตรวจสอบบัญชีของบริษัท

5.  พิจารณาการเปิดเผยข้อมูลของบริษัทในกรณีที่เกิดรายการเกี่ยวโยง
    หรือรายการที่อาจมีความขัดแย้งทางผลประโยชน์ให้มีความถูกต้องและครบถ้วน

6.  ปฏิบัติการอื่นใดตามที่คณะกรรมการบริษัทมอบหมาย
    โดยความเห็นชอบของคณะกรรมการตรวจสอบ เช่น
    ทบทวนนโยบายการบริหารทางการเงินและการบริหารความเสี่ยง
    ทบทวนการปฏิบัติตามจรรยาบรรณทางธุรกิจของผู้บริหาร
    ทบทวนร่วมกับผู้บริหารของบริษัทในรายงานสำคัญๆ
    ที่ต้องเสนอต่อสาธารณชนตามที่กฎหมายกำหนด ได้แก่
    บทรายงานและการวิเคราะห์ของฝ่ายบริหาร เป็นต้น

7.  จัดทำรายงานกิจกรรมของคณะกรรมการตรวจสอบ
    โดยเปิดเผยไว้ในรายงานประจำปีของบริษัท
    ซึ่งรายงานดังกล่าวลงนามโดยประธานกรรมการตรวจสอบ
    รายการดังกล่าวควรประกอบด้วยข้อมูลดังต่อไปนี้

-   ความเห็นเกี่ยวกับกระบวนการจัดทำและการเปิดเผยข้อมูลในรายงานทางการเงินของบริษัทถึงความถูกต้อง
    ครบถ้วน เป็นที่เชื่อถือได้

-   ความเห็นเกี่ยวกับความเพียงพอของระบบการควบคุมภายในของบริษัท

-   เหตุผลที่เชื่อว่าผู้สอบบัญชีของบริษัทเหมาะสมที่จะได้รับการแต่งตั้งต่อไปอีกวาระหนึ่ง

-   ความเห็นเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัท

-   รายงานอื่นใดที่เห็นว่าผู้ถือหุ้นและผู้ลงทุนทั่วไปควรทราบ
    ภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท

8.  รายงานการดำเนินงานของคณะกรรมการตรวจสอบให้คณะกรรมการทราบอย่างน้อยปีละหนึ่งครั้ง

9.  มีอำนาจในการดำเนินการตรวจสอบและสอบสวนตามที่จำเป็นในเรื่องต่างๆ
    รวมถึงการแสวงหาความเห็นที่เป็นอิสระจากที่ปรึกษาทางวิชาชีพอื่นใดเมื่อเห็นว่าจำเป็นด้วยค่าใช้จ่ายของบริษัท
    เพื่อให้การปฏิบัติงานภายใต้หน้าที่ความรับผิดชอบสำเร็จลุล่วงด้วยดี

  ในรอบปี 2552 คณะกรรมการตรวจสอบได้มีการประชุมรวม 6 ครั้ง
  โดยได้มีการทบทวนงบการเงินของบริษัททุกไตรมาส พร้อมทั้งให้ความเห็นและข้อเสนอแนะ
  เพื่อให้งบการเงินของบริษัทเป็นไปตามมาตรฐานการบัญชีที่รับรองทั่วไป นอกจากนี้
  คณะกรรมการตรวจสอบได้ติดตามประสานงานกับฝ่ายบริหารในการปรับปรุงให้การดำเนินงานต่างๆ
  มีความรัดกุมและโปร่งใส

  คณะกรรมการตรวจสอบมีความเห็นว่า การดำเนินงานของบริษัท ในรอบปี 2552 ที่ผ่านมา
  มีการดำเนินงานภายใต้การควบคุมภายในที่ดีและเหมาะสม

ในการพิจารณาเสนอแต่งตั้งผู้สอบบัญชี คณะกรรมการตรวจสอบได้เสนอต่อคณะกรรมการบริษัท
เพื่อขออนุมัติต่อที่ประชุมผู้ถือหุ้นให้แต่งตั้งนายพจน์ อัศวสันติชัย(ผู้สอบบัญชีใบอนุญาตเลขที่ 4891)
และ / หรือ นางสาวจันทรา ว่องศรีอุดมพร(ผู้สอบบัญชีใบอนุญาตเลขที่ 4996 ) แห่งบริษัท
สอบบัญชีธรรมนิติ จำกัด เป็นผู้สอบบัญชีของบริษัท ประจำปี 2553 ต่อไป

(นายชัยวัฒน์ อัศวินทรางกูร)

  ประธานกรรมการตรวจสอบ